b'\n_START_ARTICLE_\nLaura Secord\n_START_PARAGRAPH_\nLaura Secord (13. syyskuuta 1775 \xe2\x80\x93 17. lokakuuta 1868) oli kanadalainen vuoden 1812 sodan sankari. H\xc3\xa4n varoitti brittijoukkoja amerikkalaisten l\xc3\xa4hestymisest\xc3\xa4 ja siten pelasti n\xc3\xa4m\xc3\xa4 joutumasta yll\xc3\xa4tyshy\xc3\xb6kk\xc3\xa4yksen uhriksi Beaver Damsin taistelussa 24. kes\xc3\xa4kuuta 1813. Secordin ansiosta britit p\xc3\xa4\xc3\xa4siv\xc3\xa4tkin yll\xc3\xa4tt\xc3\xa4m\xc3\xa4\xc3\xa4n amerikkalaiset ja voittivat taistelun.\n_START_SECTION_\nTapahtumat\n_START_PARAGRAPH_\nLaura Secord asui pieness\xc3\xa4 kyl\xc3\xa4ss\xc3\xa4 miehens\xc3\xa4 Jamesin Secordin kanssa Kanadan puolella, Yhdysvaltojen rajan tuntumassa Queenstonissa, Niagara-joen yl\xc3\xa4juoksulla. Vaikka Laura Secord oli syntynyt Amerikassa, h\xc3\xa4n oli uskollinen Britannian kruunulle sek\xc3\xa4 paikallisia asukkaita suojelleille brittijoukoille.  _NEWLINE_Kes\xc3\xa4kuussa 1813 amerikkalaiset upseerit tulivat Secordin kotiin ja n\xc3\xa4hdess\xc3\xa4\xc3\xa4n h\xc3\xa4nen valmistavan ruokaa he pyysiv\xc3\xa4t saada aterioida h\xc3\xa4nen luonaan. Oletettavasti Secord kuuli amerikkalaisten hy\xc3\xb6kk\xc3\xa4yssuunnitelmista upseerien keskustelusta ruokailun aikana._NEWLINE_Secord halusi varoittaa brittej\xc3\xa4 amerikkalaisten yll\xc3\xa4tyshy\xc3\xb6kk\xc3\xa4yksest\xc3\xa4. Secordin mies James oli haavoittunut suuressa Queenston Heightin taisteluissa ja oli siksi liian sairas varoittamaan brittej\xc3\xa4. Jos britit eiv\xc3\xa4t saisi varoitusta, he menett\xc3\xa4isiv\xc3\xa4t strategisesti eritt\xc3\xa4in t\xc3\xa4rke\xc3\xa4n Niagaran niemimaan alueen, joka antaisi amerikkalaisille sillanp\xc3\xa4\xc3\xa4aseman Kanadaan. Matka brittien luo olisi vaarallinen, koska sen varrella olevissa metsiss\xc3\xa4 oli vaarallisia intiaaneja, soita, vuoria sek\xc3\xa4 petoel\xc3\xa4imi\xc3\xa4 ja k\xc3\xa4\xc3\xa4rmeit\xc3\xa4._NEWLINE_Secordin kertoman mukaan h\xc3\xa4n oli matkalla v\xc3\xa4h\xc3\xa4ll\xc3\xa4 upota suohon pime\xc3\xa4ss\xc3\xa4. Secordin onneksi muutama mohawk-intiaani oli matkalla kotiinsa my\xc3\xb6h\xc3\xa4\xc3\xa4n ja he pelastivat h\xc3\xa4net suosta. Secord kertoi intiaanip\xc3\xa4\xc3\xa4llik\xc3\xb6lle uhkaavasta vaarasta, jolloin intiaanit saattoivat h\xc3\xa4net Beaver Damsiin._NEWLINE_Secordin matka kesti 18 tuntia. H\xc3\xa4nen piti ylitt\xc3\xa4\xc3\xa4 Niagara-vuoret, mihin yksin\xc3\xa4\xc3\xa4n meni kuusi tuntia. Secord k\xc3\xa4veli kaikkiaan 32 kilometri\xc3\xa4. Er\xc3\xa4iden arvioiden mukaan Secord joutui k\xc3\xa4velem\xc3\xa4\xc3\xa4n osan matkastaan paljain jaloin. Lopulta h\xc3\xa4n p\xc3\xa4\xc3\xa4si perille varoittamaan brittien komentajaa luutnantti Fitzgibbonia. Britit laativat vastasuunnitelman ja toteuttivat itse yll\xc3\xa4tyshy\xc3\xb6kk\xc3\xa4yksen amerikkalaisia vastaan. Ainoastaan kuusi amerikkalaista p\xc3\xa4\xc3\xa4si pakenemaan.\n_START_SECTION_\nNyky\xc3\xa4\xc3\xa4n\n_START_PARAGRAPH_\nKanadassa myyd\xc3\xa4\xc3\xa4n Laura Secordin mukaan nimettyj\xc3\xa4 suklaakonvehteja._NEWLINE_Niagara Fallsin hautausmaalla on muistomerkki Laura Secordille.'